“ทวิช” ยันไม่ขาย IFEC หลังตลท.เปิดเทรดชั่วคราว ลุยฟื้นธุรกิจหนุนหุ้นกลับมาน่าสนใจอีกครั้ง
"ทวิช" ยันไม่ขาย IFEC หลังตลท.เปิดเทรดชั่วคราว ลุยฟื้นธุรกิจหนุนหุ้นกลับมาน่าสนใจอีกครั้ง
"ทวิช" ยันไม่ขาย IFEC หลังตลท.เปิดเทรดชั่วคราว ลุยฟื้นธุรกิจหนุนหุ้นกลับมาน่าสนใจอีกครั้ง
21 มิ.ย. 2562

นายทวิช เตชะนาวากุล ประธานกรรมการบริษัทและประธานเจ้าหน้าที่บริหาร บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า การที่ตลาดหลักทรัพย์ฯจะเปิดซื้อขายหุ้น IFEC เป็นการชั่วคราว ระหว่างวันที่ 1-31 กรกฎาคม 2562 หลังจากหุ้นบริษัทเป็นหนึ่งใน 16 หุ้นที่เข้าเกณฑ์จากการที่ถูกขึ้นเครื่องหมาย SP ต่อเนื่องนานเกินกว่า 3 เดือนนั้น ในฐานะผู้ถือหุ้นอันดับหนึ่งให้ความมั่นใจว่าจะไม่ขายหุ้นของตัวเองออกอย่างแน่นอน และก็ไม่มีความกังวลต่อราคาหุ้น
เนื่องจากเรื่องราคาเป็นสิ่งที่อยู่เหนือการควบคุมของบริษัท การกลับมาซื้อขายชั่วคราวนี้ก็เป็นโอกาสให้ทั้งผู้ที่อยากซื้อหรืออยากขายหุ้นให้ได้มีโอกาสตัดสินใจด้วย ถือเป็นเรื่องของการลงทุนที่ทางผู้ถือหุ้นหรือผู้สนใจคงทำการศึกษาอย่างละเอียดถี่ถ้วนก่อนการลงทุนแล้ว
อย่างไรก็ตามสิ่งที่เป็นงานสำคัญสูงสุดของบริษัท ณ ขณะนี้คือเร่งแก้ปัญหาการเปลี่ยนกรรมการในบริษัทย่อยให้มีการจดทะเบียนได้เรียบร้อย และแก้ไข/นำส่งงบการเงินในทุกบริษัท ซึ่งจะเป็นการคลายปมให้ธุรกิจของบริษัทดำเนินต่อไปได้
ทั้งนี้ ยืนยันว่าบริษัทยังมีทั้งทรัพย์สินและโอกาสที่จะกลับมาดำเนินธุรกิจตามปกติได้ แผนฟื้นฟูธุรกิจโดยคณะบริหารปัจจุบันจะมีประสิทธิภาพเพียงพอที่จะแก้ไขปมปัญหาทุกอย่างได้  IFEC จะสามารถกลับมาเป็นบริษัทมหาชนจำกัดที่น่าลงทุนได้อย่างแน่นอน